**«МЕН КЫЯЛЫМА КАНТИП АКЧА ТОПТОЙМ»**

**сынагын өткөрүү жөнүндө**

**ЖОБО**

**I. ЖАЛПЫ ЖОБОЛОР**

1.1. Бул Жобо **«Мен кыялыма кантип акча топтойм»** сынагын (мындан ары – Сынак) өткөрүү тартибин жана шарттарын аныктайт.

1.2. Сынактын уюштуруучусу – Кыргыз Республикасынын Улуттук банкынын жетекчилиги астында Кыргыз Республикасында Дүйнөлүк акча жумалыгын (**Global Money Week – 2023)** өткөрүү боюнча жумушчу топ (мындан ары – Уюштуруучулар).

1.3. Сынак «Дүйнөлүк акча жумалыгы – 2023» иш-чараларынын алкагында өткөрүлөт, аталган иш-чара жыл сайын өткөрүлүп келет жана кийинки муундун ишенимдүү жана жоопкерчиликтүү финансылык келечеги үчүн мүмкүнчүлүктөрүн кеңейтүүгө багытталган.

**II. СЫНАКТЫН МАКСАТЫ жана ТЕМАЛАРЫ**

2.1. Сынак балдардын көңүлүн финансылык сабаттуулуктун деңгээлин жогорулатууга, акчаны туура башкарууну, келечекке максаттарды коюп, финансылык пландарды түзүүнү үйрөнүүгө буруу максатында өткөрүлөт.

2.2. Сынакка коюла турган негизги темалар жана максаттар:

1. Катышуучу «Мен кыялыма кантип акча топтойм» темасына видео ролик тартат (видео ролик TикToк социалдык тармагына жайгаштырылышы керек);
2. Видео роликте катышуучу кантип акча топтоп жатканын айтып жана көрсөтүп бериши керек (эгерде акчаны кутучага топтоп жатса, кутучаны көрсөтүшү керек, акчанын эсебин кантип жүргүзүп жатканын жана акча топтоонун кандай ыкмаларын колдонуп жатканын айтып бериши керек);
3. Видео роликти #FINCABANK2023 хэштегин, катышуучунун толук аты-жөнүн жана жашын көрсөтүү менен ТикТок социалдык тармагына жайгаштыруу керек;
4. #FINCABANK2023 хештеги көрсөтүлбөгөн видео роликтер сынакка катышпайт.

**III. СЫНАКТЫН КАТЫШУУЧУЛАРЫ**

3.1. Сынак жеке жана жаш курактын 2 категориясында өткөрүлөт:

* 6 жаштан 10 жашка чейинки балдар.
* 11 жаштан 16 жашка чейинки балдар.

**IV. СЫНАКТЫ ӨТКӨРҮҮ ТАРТИБИ ЖАНА МӨӨНӨТҮ**

4.1. Сынак **2023-жылдын 06-мартынан 19-мартына** чейин өткөрүлөт.

4.2. Даяр болгон иштерди **2023-жылдын 19-мартына чейин саат 24:00дөн кечиктирбестен,** ТикТок социалдык тармагына жайгаштыруу керек.

**V. СЫНАКТЫН КАЛЫСТАР ТОБУ ЖАНА БААЛООНУН КРИТЕРИЙЛЕРИ**

5.1. Сынактын жыйынтыгын чыгаруу үчүн FINCA Банктын Кызматкерлерди окутуу жана өнүктүрүү бөлүмүнүн, Маркетинг жана PR башкармалыгынын жана Кредиттен башка банк өнүмдөрүн өнүктүрүү боюнча башкармалыктын, ошондой эле Кыргыз Республикасынын Улуттук банкынын Финансылык сабаттуулук секторунун өкүлдөрүнөн турган көз карандысыз калыстар тобу түзүлөт.

5.2. Сынакка катышкан иштерди баалоодо чыгармачылык, ойдун өзгөчөлүгү жана акча топтоо ыкмасынын натыйжалуулугу эске алынат.

**VI. ИШТЕРДИ АТКАРУУГА КАРАТА ТАЛАПТАР**

6.1. Теманы ачууга өз алдынча аракет кылуу.

6.2. Материалды туура жана ырааттуу баяндоо.

6.3. Айлана-чөйрөгө жана экологияга зыян келтирбестен, ар кандай ыкма менен жасалган иштерди сунуштоо.

6.4. Сынакка башка иштердин көчүрмөлөрү; сапаты төмөн жана автордун жашына туура келбеген иштер; автор жөнүндө маалыматтар толук эмес болгон иштер; зордук-зомбулук сценалары чагылдырылган иштер кабыл алынбайт.

6.5. Сынакка катышууга сунушталган иштер бул Жобонун талаптарына жооп бербеген учурда сынакка киргизилбейт.

**VII. АВТОРДУК УКУКТАР**

Бардык укуктар жасалган иштердин авторлоруна таандык. Уюштуруучулар сынакка катышууга сунушталган иштерди Массалык маалымат каражаттарына жана башка басма продукцияларына жарыялоого, бул долбоордун көргөзмөсүн жарыялап, жарнама катары колдонууга укуктуу. **Автор сынакка жасалган иштерин сунуштоо менен сынактын шарттарына макул экендигин ырастайт.**

**VIII. СЫНАКТЫН ЖЫЙЫНТЫГЫН ЧЫГАРУУ ЖАНА КАТЫШУУЧУЛАРГА СЫЙЛЫКТАРДЫ ТАПШЫРУУ**

8.1. Сынактын жалпы байге фонду – 120 000 сом.

8.2. 6 жаштан 10 жашка жана 11 жаштан 16 жашка чейинки ар бир категория боюнча 3 байгелүү орун аныкталат.

* 6 жаштан 10 жашка чейин 3 байгелүү орун: 1-орун – 30 000 сом, 2-орун – 20 000 сом, 3-орун – 10 000 сом.
* 11 жаштан 16 жашка чейин 3 байгелүү орун: 1-орун – 30 000 сом, 2-орун – 20 000 сом, 3-орун – 10 000 сом.

8.3. Сыйлыктын акча каражаттары сынактын жеңүүчүлөрүнө алган орундарына жараша депозиттик сертификат түрүндө берилет. «ФИНКА Банк» ЖАК сертификаттын ээсине Банктын бекитилген тарифтерине ылайык пайыздык чен менен 90 күндөн кем эмес мөөнөткө сертификатта көрсөтүлгөн суммада депозит ачат.

8.4. Сынактын жыйынтыгы калыстар тобунун мүчөлөрү тарабынан бекитилет.

8.5. Сынактын жыйынтыгы жөнүндө маалымат жана бардык видео материалдар уюштуруучулардын расмий сайтына, ошондой эле социалдык тармактардагы баракчаларына жарыяланат.

8.6. Сыйлоо аземи качан жана кайда өтө тургандыгы жөнүндө кошумча маалымдалат.

Бардык суроолор боюнча pr@finca.kg электрондук почтасы аркылуу Маркетинг жана пиар башкармалыгына кайрылсаңыздар болот.